**amprente pe iriși**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

nu pot vedea cu un singur ochi

revederea

celălalt mi-a rămas în depărtare

privind

și m-am legat cu un început de tristețe

cum ți se pare acum singurătatea ta

sfâșiată

de păsările monocrome ale tăcerii

când pașii mei lasă amprente adânci

pe iriși

într-o noapte boreală

cu scâncete reci

în loc de cearcăne?

și nu mai sta cu sufletul gol

în mijlocul ploii

de parcă te-ai ruina pe margini

în alb și negru

de atâta dor !